
1. Reglemetări europene referitoare la votul electronic 


La nivel mondial, Pactul internaţional referitor la drepturile civile şi politice al Naţiunilor Unite defineşte anumite valori fundamentale referitoare la scrutinele libere. Referitor la votul electronic nu există un ansamblu de reglementări uniforme incluse intr-o Convenţie care să fie valabile pentru toate statele lumii. La nivel european se respectă prevederile Convenţiei Consiliului Europei din 28 ianuarie 1981 referitoare la protecţia persoanelor faţă de tratamentul automatizat al datelor cu caracter personal
, Directiva 95/46/CE a Parlamentului European şi Consiliului din 24 octombrie 1995 referitoare la protecţia persoanelor faţă de tratamentul automatizat al datelor cu caracter personal
. În septembrie 2000, Comisia Europeană a lansat proiectul de CyberVote cu scopul de a asigura un vot on-line, complet verificabil, capabil sa garanteze  intimitatea votului,  folosind terminale fixe şi mobile de Internet, studiile fiind efectuate în Suedia, Franţa, Germania. Al cincilea Program-cadru al Uniunii Europene referitor la crearea unei societăţi informaţionale CORDIS a prevăzut măsuri de finanţare în valoare de 3,12 miliarde euro pentru perioada 1998-2002, în special pentru rezolvarea unor probleme   legate de votul electronic în state precum Suedia, Franţa, Estonia, Germania.


Consiliul Europei a elaborat principalele reglementări în domeniul votului electronic: Codul de bune practici în domeniul electoral elaborat de Comisia de la Veneţia în anul 2002
, Recomandarea Rec(2004)11 referitoare la normele juridice, operaționale și tehnice pentru votul electronic şi un memorandum explicativ
 care au fost urmate de elaborarea unor Orientări referitoare la Certificarea sistemelor de e-vot,
 Orientările referitoare la transparența alegerilor electronice
, precum şi un Handbook referitor la votul electronic.
 La nivel european mai sunt aplicate reglementări referitoare la alte aspecte legate de exercitarea votului electronic precum: Convenţia 108 a Consiliului Europei pentru protecţia persoanelor în raport cu automatizarea bazelor de date cu caracter personal
 şi protocolul adiţional, Charta drepturilor fundamentale a Uniunii Europene, capitolul III, Directiva europeană nr. 95 /46/CE din 24 octombrie 1995 referitoare la protectia persoanelor fizice faţă de tratamentul datelor cu caracter personal şi de libera circulaţie a acestor date.    
Principalul document de reglementare a votului electronic de către Consiliul Europei este Recomandarea Rec(2004)11 referitoare la normele juridice, operaționale și tehnice pentru votul electronic care a definit votul electronic, a făcut distincţia între votul electronic controlat, prin folosirea maşinilor de vot electronice, în unele puncte de votare supravegheate, şi votul electronic necontrolat, respectiv votul prin internet, de la un calculator personal. 
Recomandarea Rec(2004)11 a urmărit: 
· să aplice principiile unor alegeri democratice la votul electronic; 
· să furnizeze statelor membre metode de verificare pentru toate etapele procesului electoral; 
· să stabilească standarde minime pentru votul la distanță și non-la distanță; să promoveze și 
· să asigure interoperabilitatea sistemelor de e-vot. 
Prin acest document s-a creat o bază de reglementare solidă pentru votul electronic, un punct de reper pentru cei care produc echipamentul tehnic şi logistic necesar. Adoptarea de standarde comune la nivel european a fost considerată esențială pentru garantarea respectării tuturor principiilor alegerilor democratice și referendumurilor atunci când se utilizează votul electronic. La baza elaborării recomandării au stat Raportul Comisiei pentru Democrație prin Drept, de la Veneția, care a prezentat cerințele legale pentru alegeri democratice, un set de instrumente internaționale utilizate, modele ale legislaţiei pentru e-vot. 
Conform aprecierii ultimului raport referitor la aplicarea ei, se constata că Recomandarea Consiliului Europei este primul şi până în prezent singurul instrument internaţional de reglementare legală a votului electronic.

Recomandarea a păstrat o atitudine neutră cu privire la introducerea e-vot-ului, ea nerecomandând introducerea votului electronic, deși recunoaște faptul că  "informații noi și noi tehnologii de comunicare sunt tot mai folosite în viața de zi cu zi a statelor membre. Statele trebuie să țină cont de aceste evoluții în practica lor democratică, mai ales pentru că votul electronic crește participarea, îmbunătățeşte accesul cetățenilor cu handicap sau a celor care locuiesc peste hotare, reduce timpul, asigura electoratului un serviciu mai performant.

2. Structura şi conţinutul Recomandării Rec(2004)11 a Consiliului Europei

În preambulul Recomandării Rec(2004)11 se menţionează că la elaborarea documentului s-a luat în considerare: faptul că dreptul de vot este unul din principalele fundamente ale democraţiei şi că procedurile sistemelor de vot electronic trebuie, în consecinţă, să fie conforme cu principiile derulării alegerilor şi referendumurilor democratice; recunoaşterea faptului că noile tehnologii de informare şi comunicare au un rol crescut în viaţa cotidiană, statele membre  trebuind să ia în considerare această evoluţie în procedurile lor democratice; faptul că alegerile şi referendumurile de la nivel local, regional şi naţional se caracterizează în anumite state printr-o rată de participare scăzută; faptul că, în anumite state, se utilizează deja sau se propune să se utilizeze votul electronic. 

În document sunt precizate principalele scopuri ale utilizării votului electronic,  acelea de: 
- a înregistra votul alegătorilor în alte locuri decât în circumscripţia lor electorală;

- a facilita înregistrarea votului; 
- a facilita participarea la alegeri şi referendumuri a tuturor persoanelor autorizate a vota, în particular, a cetăţenilor cu rezidenţa în străinatate; 
- a extinde accesul la scrutin persoanelor care au un handicap sau au dificultăţi de a merge la un birou de vot; 
- a lărgi participarea prin utilizarea unor modalităţi noi de exprimare a sufragiilor;

- a adapta alegerile la evoluţia societăţii şi a utiliza mai mult noile tehnologii în comunicare şi în participarea la viaţa civică, perfecţionând astfel democraţia; 
- a reduce progresiv costul global al organizării alegerilor şi referendumurilor de către autorităţile electorale; 
- a furniza mai rapida şi fiabil rezultatele alegerilor; 
- a oferi alegătorilor servicii mai bune, propunându-le modalităţi variate de votare. 
În acelaşi timp, în document s-a menţionat că au fost luate în considerare neliniştile referitoare la problemele legate de securitatea şi fiabilitatea sistemelor de vot electronic, încercându-se permanent a găsi soluţiile cele mai bune pentru a aplica sisteme sigure, fiabile, eficiente, tehnic solide, deschise unei verificări independente şi accesibile alegătorilor, astfel încât acestea să beneficieze de încrederea publică a acestora. În acest scop, se recomanda aplicarea normelor juridice, operaţionale şi tehnice referitoare la votul electronic, respectarea principiilor generale ale alegerilor şi referendumurilor democratice:  

- votul electronic să respecte toate principiile generale ale alegerilor şi referendumurilor democratice şi să fie la fel de fiabile şi sigure ca şi alegerile şi referendumurilor democratice care nu utilizează mijloace electronice; 
- interconectarea aspectelor juridice, operaţionale şi tehnice ale votului electronic, prezentate în anexele Recomandării;
- statele membre să revizuiască dispoziţiile legale electorale din perspectiva acestei recomandări;
- prin principiile şi dispoziţiile enunţate în document nu se exclude posibilitatea ca, în momentul aplicării recomandării, statele membre să modifice procedurile votului, la nivel naţional, atâta timp cât ele respectă toate procedurile alegerilor şi referendumurilor democratice;
- pentru a face posibilă elaborarea în viitor a unor norme mai perfecţionate, statele membre vor trebui să monitorizeze aplicarea votului electronic la nivel naţional şi acestea să prezinte periodic un raport Secretariatului general al Consiliului Europei.
.Referitor la structura şi conținutul Recomandării Rec(2004)11 se poate observa că ea conține cinci recomandări şi unele definiții, urmate de cateva anexe. Recomandările conțin prevederile legale (I), standardele operaționale (II) și cerințele tehnice (III). Lista standardelor și cerințelor este considerată a fi exhaustivă.

În textul documentului, sunt definiţi principalii termeni utilizaţi, printre care: autentificarea,  buletin de vot, candidat, alegător, alegere sau referendum, înregistrarea unui vot, lista electorală, mod de alegere, opţiuni de vot, protecţia votului, urna electronică, vot electronic, vot electronic la distanţă. 
Votul electronic este definit ca alegerea sau referendumul electronic care implică recurgerea la mijloace electronice, cel puţin pentru înregistrarea votului. 
Votul electronic la distanţă  este definit ca votul electronic sau votul înregistrat prin mijloace sau dispozitive electronice, necontrolate de o autoritate electorală. 
O atenţie deosebită se acordă termenului de autentificare care este definită ca: aducerea unor garanţii unei identitati declarate de către o persoană sau a datelor oferite de aceasta. 

Anexa 1 prezintă normele juridice care trebuie respectate în exercitarea votului electronic.  
A. Principiile: 

I. Votul universal: 

1. Interfaţa utilizatorului sistemului de vot electronic va fi comprehensibilă  şi uşor utilizabilă .

2. Eventualele proceduri de înscriere pentru votul electronic nu vor constitui un obstacol menit a împiedica participarea alegătorului la votul electronic.

3. Sistemele de vot electronic vor fi, în măsura posibilului, concepute astfel încât să maximizeze posibilităţile oferite persoanelor cu handicap.

4. Chiar dacă modurile de vot electronic la distanţă nu sunt în mod universal accesibile, ele nu vor fi decât un mijloc suplimentar şi facultativ oferit.

II. Sufragiu echitabil

5. În orice alegere sau referendum, un alegător nu poate depune decât un singur buletin într-o urnă electronică. Un alegător nu va fi autorizat să voteze decât dacă s-a stabilit că buletinul său nu a mai fost depus într-o urnă electronică.

6. Sistemul de vot electronic va împiedica alegătorul să exprime votul prin mai multe moduri de votare.

7. Orice buletin depus într-o urnă electronică va fi numărat, şi orice vot exprimat nu va fi numărat decât o singură dată.

8. Dacă în acelaşi scrutin sunt utilizate atât modul de scrutin electronic cât şi votul non-electronic, va trebui folosită o metodă sigură şi fiabilă care să permită adunarea tuturor voturilor şi calcularea rezultatului corect. 

III.Sufragiu liber

9. Organizarea votului electronic va garanta libera formare şi exprimare a opiniei alegătorului,şi exercitarea personală a dreptului la vot.

10. Maniera în care alegătorii sunt îndrumaţi în timpul procedurii votului electronic nu va duce la o votare precipitată sau fără reflectarea corespunzătoare a opiniei sale.

11. Alegătorii vor putea modifica alegerea în orice etapă a votului, înainte de înregistrarea acestuia, sau chiar prin întreruperea procedurilor, fără ca votul să fi fost înregistrat.

12. Sistemul de vot electronic nu va autoriza influenţe destinate a manipula voinţa alegătorului în timpului votării.

13. Sistemul de vot electronic va oferi alegătorului un mijloc de a participa la o alegere sau referendum, fără ca să exprime o preferinţă pentru o opţiune oarecare de vot, de exemplu, aceea de a depune un vot alb.
14. Sistemul de vot electronic va indica clar alegătorului că votul său a fost înregistrat cu succes şi că procedura votului a fost încheiată.

15. Sistemul de vot electronic  va face imposibilă modificarea unui vot odată ce acesta a fost înregistrat.

IV. Votul secret 

16. Votul electronic va fi organizat astfel încât să prezerve secretul votului, în toate etapele procedurii, şi, în mod special,  în momentul autentificării alegătorului.

17. Sistemul de vot electronic va garanta că sufragiile exprimate în urna electronică şi numărarea lor sunt şi vor rămâne anonime, şi că va fi imposibil  de stabilit o legătură între vot şi alegător.

18. Sistemul de vot electronic va fi conceput de o asemenea manieră încât numarul voturilor posibile dintr-o urnă electronică să nu permită stabilirea unei legături între rezultat şi alegătorii individuali.

19. Vor fi luate măsuri astfel încât informaţiile primite prin tratament electronic să nu poată viola secretul votului.

B. Garanţiile procedurii

I. Transparenţa 

20. Statele membre vor lua măsuri cu scopul ca alegătorii să înţeleagă sistemul de vot electronic utilizat şi să aibă, astfel, încredere în el.

21. Informaţiile referitoare la funcţionarea sistemului votului electronic vor fi difuzate către public.

22. Alegătorilor le va fi oferită posibilitateade a exersa noul sistem de vot, înainte de înregistrarea votului şi independent de aceasta.

23. Va fi oferită observatorilor posibilitatea de a observa şi comenta, în limitele fixate de  lege, inclusiv în stadiul stabilirii rezultatelor.

II. Verificarea şi responsabilitatea 

24. Componentele sistemului de vot electronic vor fi divulgate autorităţilor electorale competente , în vederea verificării şi omologării lor.

25. Înainte de punerea în funcţiune a unui sistem de vot electronic, şi la intervale regulate, un organism independent desemnat de autoritatile electorale va verifica  daca sistemul de vot electronic funcţionează corect, schimbările făcute sistemului,  şi dacă au fost luate toate măsurile de securitate necesare.

26. Sistemul va oferi posibilitatea unei înregistrări şi numărări secunde a voturilor. Va fi verificată orice posibilitate de afectare a exactităţii votului.

27. Sistemul votului electronic nu va împiedica elaborarea unui nou cadru, parţial sau complet, al unei alegeri sau referendum. 
III. Fiabilitate şi securitate 
28.Autorităţile statelor membre vor garanta fiabilitatea şi securitatea sistemului de vot electronic.

29. În timpul oricărei proceduri a votului, va fi luată orice măsură posibilă pentru a îndepărta orice risc de fraudă sau intervenţie neautorizată care ar afecta sistemul. 

30. Sistemul de vot electronic va include măsuri menite a proteja disponibilitatea serviciilor sale în timpul procedurii votului electronic.  Acesta va trebui să reziste în mod deosebit deranjamentelor, întreruperilor şi atacurilor la adresa lui. 

31. Înaintea oricărei alegeri sau referendum electronic, autoritatea electorală competentă va verifica şi va stabili ea însăşi ce sistem de vot electronic este autentic şi funcţionează corect.

32. Numai persoanele autorizate de autoritatea electorală vor avea acces la infrastructura centrală, la servere şi la datele referitoare la vot. Aceste autorizări vor fi supuse unor reguli clar stabilite. Intervenţiile tehnice sensibile vor fi efectuate de echipe formate din cel puţin două persoane. Componenţa acestor echipe se va schimba în mod regulat. În măsura posibilului, aceste intervenţii vor fi realizate în afara perioadelor electorale.

33. În perioada deschiderii urnei electronice, orice intervenţie autorizată care afectează sistemul va fi realizată de o echipă formată din cel puţin două persoane, va fi înregistrată într-un proces verbal, va fi controlată de reprezentanţii autorităţii electorale competente şi de orice observator electoral.

34. Sistemul de vot electronic va prezerva disponibilitatea şi integritatea voturilor. El va asigura, în mod egal, confidentialitatea până la momentul numărării voturilor. Dacă voturile sunt stocate sau transmise în afara unui mediu controlat, ele vor fi criptate. 
35. Voturile şi informaţiile referitoare la alegători vor rămâne sigilate atâta timp cât vor fi conservate, astfel încât să poată fi făcută o legătură între cele două. Într-o perioadă predefinită a alegerilor sau referendumului. Informaţiile de autentificare vor fi separate de deciziile alegătorului. 
Anexa II prezintă normele operaţionale care trebuie respectate:

I. Notificarea 

36. Înaintea desfăşurării alegerilor sau referendumului electronic, normele interne care le reglementează vor stabili un calendar clar al tuturor etapelor scrutinului sau referendumului.

37. Perioada în care votul electronic ar putea fi înregistrat nu va începe înainte de efectuarea notificării. În cazul votului electronic la distanţă, această perioadă va fi definită şi făcută publică, cu mult înainte de începutul scrutinului. 

38. Cu mult înainte de începutul scrutinului, alegătorii vor fi informaţi, în limbaj clar şi simplu, în legătură cu modul în care va fi organizat votul şi cu toate demersurile ce trebuie făcute pentru a putea participa şi vota. 

II. Alegătorii

39. Va fi adusă la zi lista electorală. Alegătorul va putea verifica datele care îl privesc şi va cere corecţiile necesare.

40. Va fi prevăzută posibilitatea creării unei liste electorale electronice şi a unui mecanism care să permită înscrierea on-line, şi, după caz, posibilitatea de a cere să se voteze electronic.

41. În cazul în care perioada de înscriere a alegătorilor şi data scrutinului coincid, vor fi prevăzute dispoziţii de autentificare a alegătorilor.

III. Candidaţii

42. Trebuie prevăzută declaraţia candidaturii on-line. 

43. Trebuie prevăzută o listă a candidaţilor, propusă şi pusă la dispoziţie publică pe cale electronică.

IV. Votul 

44. Dacă votul la distanţă se desfăşoară în timpul deschiderii birourilor de vot, se va conveni supravegherea lui, astfel încât să fie împiedicată posibilitatea de a  vota de mai multe ori. 
45. Votul electronic la distanţă va putea începe şi se va putea încheia înaintea orelor de deschidere a birourilor de vot. El nu va continua  după închiderea scrutinului în birourile de vot. 

46. Pentru fiecare mod de votare electronică, vor fi puse la dispoziţie modalităţi de sprijin şi asistenţă referitoare la procedurile de vot stabilite. Pentru votul electronic la distanţă, aceste modalităţi vor fi, de asemenea, accesibile prin mijloace de comunicare diferite şi general accesibile.

47. Orice opţiuni de vot vor fi prezentate în manieră egală pe ecranul aparatului utilizat pentru înregistrarea votului electronic.  

48. Buletinul electronic care serveşte înregistrării votului va fi fără vreo informaţie, alta decât cea strict necesară exprimării votului. Sistemul de vot electronic va evita afişajul altor mesaje susceptibile de a influenţa decizia alegătorului. 

49. Dacă se va decide accesul unor informaţii legate de opţiunile de vot, acestea vor avea pondere egală.

50. Atenţia alegătorului care utilizează sistemul de vot electronic va fi explicit atrasă asupra faptului că votul este unul real. Dacă va fi vorba de o testare, i se va atrage atenţia asupra acestui fapt.

51. Sistemul de vot electronic la distanţă nu va permite alegătorului să păstreze o dovadă asupra modului în care a votat.

52. Într-un mediu supravegheat, informaţiile referitoare la vot vor dispare de pe afişajul video, audio, tactil utilizat de alegător pentru a-şi exprima opţiunea. Nu este permis a fi arătată în exterior o dovadă  a votului.  
V. Rezultatele 

53. Sistemul de vot electronic nu va permite divulgarea numărului de voturi exprimate pentru diferite optiuni de vot, înainte de închiderea urnei electronice. Această informaţie nu va fi făcută publică decât după închiderea perioadei scrutinului.

54. Sistemul de vot electronic va împiedica ca tratamentul informaţiilor referitoare la voturile exprimate de votanţi să poată devoala deciziile individuale ale alegătorilor. 
55. Va fi utilizată codarea necesară până la închiderea perioadei scrutinului.

56. Reprezentanţii autorităţii electorale competente vor putea participa la deschiderea voturilor şi eventualii observatori  vor putea observa contabilizarea lor.

57. Vor fi întocmite procese verbale referitoare la situaţia voturilor electronice, în care să fie înregistrate orele de început şi încheiere a operaţiunii, cât şi persoanele care au participat. 

58. În caz de manifestare a unor neregularităţi în legatură cu unele voturi, acestea vor fi consemnate.

VI. Audit 

59. Sistemul de vot electronic va fi supus controlului de audit.

60. Concluziile auditului vor fi luate în considerare în pregatirea alegerilor şi referendumurilor ulterioare.
Anexa III se referă la exigenţele tehnice. Conceperea sistemului de vot electronic  va fi însoţită de o evaluare detaliată a riscurilor care pot compromite buna desfăşurare a alegerilor sau referendumului respectiv. Sistemul de vot electronic va fi dotat cu garanţii corespunzătoare, fondate pe evaluarea riscurilor, astfel încât să le facă faţă. Întreruperea sau perturbările serviciului vor fi menţinute în limitele predefinite.

A. Accesibilitatea

61. Vor fi luate măsuri pentru a garanta logistic că serviciile vor putea fi utilizate de către toţi utilizatorii şi că, dacă este necesar, se oferă acces altor moduri de vot. 

62.Utilizatorii vor fi implicaţi în conceperea sistemelor de vot electronic, în particular, pentru a identifica limitele şi pentru a testa modul de utilizare în fiecare etapă majoră a elaborării sistemului.

63. Utilizatorii pot oferi, la cerere, dacă există posibilitatea, unele funcţii complementare, precum interfeţe speciale sau alte resurse echivalente, ca asistenţă personală. Funcţiile de utilizator vor fi, dacă este posibil, conforme directivelor referitoare la iniţiativele de acces la web (Web Accessibility Initiative - WAI).

64. În conceperea unor noi produse, se va conveni a se veghea asupra compatibilităţii lor cu produsele existente, inclusiv pentru produsele care utilizează tehnologii de asistenţă a persoanelor cu handicap.

65. Prezentarea opţiunilor de vot ale alegătorului va fi optimizată.
B. Interoperabilitatea

66. Normele deschise vor fi utilizate pentru a garanta interoperabilitatea diferitelor elemente tehnice sau servicii, cu origini diferite, ale aceluiaşi sistem de vot electronic.

67. In prezent, EML (Election Markup Language) este o astfel de normă deschisă şi, cu scopul de a garanta interoperabilitatea, EML va fi utilizat atât cât este posibil în aplicaţiile pentru alegeri şi referendumuri desfăşurate electronic. Intervalul de trecere de la sistemul actual la EML este lăsat la aprecierea statelor membre. Norma EML în vigoare de la adoptarea acestei recomandări şi documentaţia explicativă vor fi disponibile pe site-ul Consiliului Europei.

68. Nevoile specifice în domeniul datelor electorale sau referendare vor fi gestionate printr-un proces de adaptare la condiţiile locale. Aceasta va permite a extinde sau a restrânge informaţiile furnizate, păstrând, în acelaţi timp, compatibilitatea cu versiunea generică a EML. Procedura recomandată este utilizarea unui limbaj al schemei şi de modelare structurat.

C. Funcţionarea sistemelor (pentru infrastructura centrală şi clienţi în medii controlate)

69. Autorităţile electorale competente vor publica  o listă oficială a logisticii utilizate în timpul votului sau referendumului electronic. Statele membre pot, pentru raţiuni de securitate, să omită dispozitivele de securitate de pe această listă.  Ele vor specifica date minime ale logisticii utilizate, versiunea lor, data instalării şi vor furniza o scurtă descriere. Va fi stabilită o procedură pentru instalarea regulată a updatării şi a corecţiilor de protecţie. Starea protecţiei echipamentelor de vot va putea fi verificată în orice moment. 

70. Persoanele însărcinate cu funcţionarea echipamentelor vor defini o procedură de salvare. Orice sistem de înlocuire va putea răspunde aceloraşi norme şi exigenţe precum sistemul original.

71. Vor fi luate suficiente măsuri de salvare şi vor fi disponibile în permanenţă, cu scopul de a asigura derularea scrutinului. Personalul respectiv va fi gata să intervină rapid, conform unei proceduri stabilite de către autorităţile electorale competente.

72. Responsabilii de echipamente vor dispune de proceduri pentru garantarea faptului că, în timpul derulării scrutinului, echipamentele de vot şi utilizarea lor vor satisface exigenţele cerute. Vor fi furnizate, în mod regulat, protocoale de control. 

73. Înaintea fiecărui scrutin sau referendum, echipamentul va fi verificat şi aprobat, conform unui protocol stabilit de autorităţile electorale competente. Echipamentul va fi verificat cu scopul de a garanta conformitatea cu specificaţiile tehnice . Concluziile vor fi prezentate autorităţilor electorale competente.

74. Orice operaţiune tehnică va fi supusă unei proceduri oficiale de control. Orice schimbare substanţială a unui echipament important va fi notificată. 

75. În timpul perioadei scrutinului sau referendumului, echipamentele cheie ale votului sau referendumului electronic vor fi plasate într-o zonă protejată, păzită în permanenţă de interferenţe de toate tipurile şi de orice persoană. In timpul perioadei scrutinului sau referendumului trebuie stabilit un plan de prevenire a riscurilor fizice. Mai mult, după perioada scrutinului, toate datele vor fi conservate la loc sigur. 
76. În cazul unui incident susceptibil de a afecta integritatea sistemului, persoanele însărcinate cu funcţionarea echipamentului vor informa imediat autorităţile electorale competente care vor lua măsurile necesare pentru a atenua efectele. Nivelul incidentului de semnalat va fi specificat dinainte de autorităţile electorale. 

D. Securitatea 

I. Exigenţe generale (referitoare la perioadele preelectorale, ale scrutinului şi post-electorale)

77. Vor fi luate măsuri tehnice şi organizaţionale pentru a asigura că, în caz de intrerupere sau defectare a sistemului de vot electronic, nicio dată nu va putea să fie pierdută.
78. Sistemul de vot electronic va proteja viaţa privată a persoanelor. Va fi asigurată confidenţialitatea listelor electorale înregistrate sau communicate prin sistem.

79. Sistemul de vot electronic va verifica regulat conformitatea cu specificaţiile tehnice ale funcţionării elementelor şi disponibilitatea serviciilor sale.
80. Serviciile explicit deschise vor restrânge accesul, în funcţie de identitatea utilizatorului. Identitatea utilizatorului va fi stabilită înainte de orice acţiune.

81. Sistemul de vot electronic sau elementele sale vor proteja datele de autentificare, astfel încât să împiedice entităţi nonautorizate să deturneze, să intercepteze, să modifice sau să ia la cunoştinţă, în orice fel, de o parte a acestor date. În mediile noncontrolate se recomandă recursul la autentificare pe bază de criptografiere.

82. Identificarea alegătorilor şi a candidaţilor va fi asigurată într-o manieră care va permite distingerea, fără nicio îndoială, a unei persoane (identificare exclusivă).

83. Sistemul de vot va genera date de observare atât de detaliate şi fiabile încât să permită observarea scrutinului. Va trebui să fie posibilă identificarea datei şi orei la care un eveniment a generat datele de observare. Vor fi asigurate autenticitatea, disponibilitatea şi integritatea datelor de observare.

84. Sistemul de vot electronic va fi dotat cu ceasuri sincronizate. Precizia sistemului de orodatare va fi suficient pentru a reda înregistrarea datei şi orei pentru audit, observare, ca şi limitele intervalelor de înscriere, desemnare a votului sau a înregistrării lui. 

85. Autorităţile electorale îşi vor asuma responsabilitatea respectării acestor exigenţe de securitate care vor fi controlate de organisme independente.

II. Exigenţele în perioada preelectorală (şi pentru datele transmise în perioada scrutinului)

86. Va fi asigurată autenticitatea, disponibilitatea şi integritatea listelor electorale şi a listelor candidaţilor. Va fi autentificată originea datelor. Vor fi respectate dispozitiile referitoare la protecţia datelor.

87. În perioadele stabilite vor trebui desemnaţi şi aprobaţi candidaţii.

88. În intervale stabilite de lege trebuie  efectuată înscrierea alegătorilor pe liste. 
III. Exigenţe din perioada scrutinului (şi pentru datele transmise în perioada post-electorală)

89. Va fi asigurată integritatea datelor communicate în perioada pre-electorală (listele candidaţilor şi listele electorale). Va fi autentificată originea datelor. 

90. Se va garanta că sistemul de vot electronic prezintă un buletin autentic alegătorului. În cazul votului electronic la distanţă, alegătorul va fi informat în legătură cu mijloacele de verificare pe care conexiunea o stabileşte cu serverul  autentic şi cu buletinul autentic care i se prezintă alegătorului.

91. Ar trebui stabilit un interval în care votul ar trebui exprimat.

92. Vor fi luate măsuri suficiente pentru a asigura protecţia sistemelor utilizate de alegători pentru a exprima votul lor, împotriva influenţelor care le-ar putea modifica decizia.

93. Vor fi eliminate informaţiile reziduale care schimbă decizia sau de pe ecranul unde se afisează alegerea. În cazul votului electronic la distanţă, alegătorul va fi informat în legătură cu procedura de urmat pentru a şterge urma votului exprimat. 

94. Sistemul de vot electronic va verifica în primul rând dacă utilizatorul care vrea să voteze este abilitat să o facă. Sistemul va autentifica alegătorul şi se va asigura că voturile vor fi stocate în urna electronică.

95. Sistemul de vot electronic va garanta că decizia alegătorului va fi reprezentată cu exactitate în votul exprimat şi că alegatorul va fi înregistrat şi stocat în urna electronică. 

96. La sfârşitul perioadei scrutinului electronic alegătorul nu va avea acces la sistemul de vot electronic. Acceptarea voturilor electronice în urna electronică va fi urmărită într-un interval de timp acceptabil care ţine cont de eventuale întârzieri de transmitere a mesajelor în diferite moduri de vot electronic.

IV. Exigenţe în timpul perioadei post-electorale

97. Va fi asigurată integritatea datelor communicate în timpul perioadei scrutinului (de ex. voturile, înscrierea alegătorilor, listele candidaţilor). Va fi autentificată originea datelor.

98. Desfacerea şi numărarea datelor va fi înregistrată cu precizie şi va fi reproductibilă.

99. Sistemul de vot electronic va asigura, cât timp este necesar, disponibilitatea şi integritatea urnelor electronice şi rezultatelor numărării voturilor.

E. Auditul 

I. General 

100. Sistemul de audit va fi conceput şi implantat ca o parte integrantă a sistemului de vot electronic. Funcţii de audit vor exista la diferite nivele ale sistemului: logic, de aplicare şi tehnic.

101. Un audit complet al sistemului de vot electronic va include înregistrarea, funcţiile de control şi verificare.

II. Înregistrarea

102. Sistemul de audit va fi deschis şi complet, şi va semnala activ problemele şi ameninţările potenţiale.

103. Sistemul de audit va înregistra datele şi orele, evenimentele şi acţiunile: 
a. toate informaţiile referitoare la  scrutin, numărul alegătorilor abilitaţi să voteze, numărul voturilor exprimate, numărul voturilor declarate nevalide, voturile numărate; 
b. orice atac împotriva sistemului şi infrastructurilor de comunicare; 
c. întreruperile sistemului şi alte ameninţări ale acestuia.

III. Controlul

104. Un sistem de audit va permite supravegherea alegerilor sau referendumului şi va verifica conformitatea rezultatelor şi procedurilor electorale cu dispoziţiile legale.

105. Informaţiile auditului nu vor fi divulgate persoanelor neautorizate.

106.Sistemul de audit va păstra şi va asigura anonimatul alegătorilor.

IV. Verificarea 

107. Sistemul de audit va permite exercitarea unui control încrucişat şi verificarea bunei funcţionări a sistemului de vot electronic şi a exactităţii rezultatelor, detectarea fraudelor şi furnizarea dovezilor că toate datele sunt legitime şi că a fost înregistrat autentic  fiecare vot.

108. Un audit va permite verificarea că un scrutin sau referendum electronic s-a derulat conform dispoziţiilor legale, scopul fiind acela de a stabili că rezultatele reprezintă exact voturile exprimate.

F. Omologarea

111. Statele membre sunt invitate a pune în aplicare procedurile de omologare, permiţând testarea oricărui element informatic şi verificarea conformităţii cu exigenţele tehnice descrise în această recomandare.

112. Preocupaţi de a îmbunătăţi cooperarea internaţională, statele membre vor putea adera la acorduri internaţionale pertinente, de recunoaştere mutuală, precum Cooperarea europeană pentru acreditare (European Co-operation for Accreditation-EA), Cooperarea Internaţională referitoare la acordul laboratoarelor de experimentare (International Laboratory Accreditation Cooperation-ILAC), Forumul internaţional de acreditare  (International Accreditation Forum-IAF) şi alte organisme similare.
Aceste 112 norme sunt prezentate pe larg în continuarea Recomandării. De interes deosebit sunt cele referitoare la listele electorale,  existente în norma 39, unde se menţionează că este necesar a verifica pentru fiecare votant dacă alegătorul înscris pe listă nu a mai votat deja. În Recomandare se precizează că, pentru a face aceste verificări, listele electorale electronice trebuie să fie pe deplin actualizate, înainte de data votului. În cazul votului electronic la distanţă, desfăşurat în paralel cu votul pe hârtie, într-un birou electoral, membrii acelui birou electoral trebuie să aibă posibilitatea să verifice dacă cei care votează nu au mai votat la distanţă. Unele ţări utilizează registre de stare civilă care recenzează alegătorii, alte ţări utilizează procedurile înregistrării prealabile a alegătorilor care variază de la un stat la altul. Norma 40 se referă la posibilitatea creării unei liste electronice, alegătorii putând să se înscrie on-line, existând dispozitive de autentificare electronică precum sistemul semnăturilor electronice sau folosind un dispozitiv special. Aceste proceduri necesită rezolvarea unor probleme de identificare şi autentificare la distanţă pe cale electronică, dacă este posibil identificare exclusivă, ceea ce implică eforturi deosebite. 

În ceea ce priveşte securitatea informatică, menţionată în norma 77, se face referire la măsurile organizatorice şi organizaţionale . Contractele de servicii (Service level agreements – SLA) fixează în general rata de disponibilitae şi întrerupere, fiind admis un anume grad de uzură. Cel care concepe sistemul va trebui însă să prevadă posibilitatea atacurilor deliberate şi să deţină mijloace de rezervă de menţinere a sistemului în funcţiune. În acest sens se recomandă efectuarea unor teste prealabile de către independenţi, precum şi a unor analize post-electorale.
3. Noi evoluţii în aplicarea Recomandării Rec(2004)11

Votul electronic este un nou domeniu politico-tehnologic care s-a dezvoltat rapid şi de aceea este nevoie ca aceste norme să evolueze în funcţie de aceste schimbări, şi, dacă este posibil, să le anticipeze.  

În acest context au fost făcute periodic evaluări ale Recomandării şi este posibilă o reactualizare a acesteia. Consiliul Europei a convocat patru întâlniri de evaluare: în anii 2006, 2008,2010 şi 2012. Statele membre au raportat  politica şi experienţa lor în domeniul  votului electronic. Prima întâlnire de revizuire din anul 2006 a reconfirmat că Recomandarea a fost acceptată de statele membre ca un punct de reper valabil, în funcţie de care au fost evaluate diferite sisteme de e-vot. Participanţii au fost de acord că în atenţie ar trebui să fie în continuare problemele legate de acreditarea şi certificarea sistemelor de e-vot şi dezvoltarea unor linii directoare privind observarea alegerilor în care se utilizează e-vot.
 În acelaşi an (2006), Consiliul Europei a organizat o conferinţă în Estonia referitoare la  lecţiile învăţate până atunci şi viitoarele provocări. Problema verificării rezultatelor votului de către alegător a fost considerată în acel moment o întrebare crucială şi o problemă juridică importantă. 
La a doua întâlnire de evaluare care a avut loc în anul 2008, statele membre au convenit că recomandarea referitoare la e-vot a rămas încă exactă şi utilă, dar că erau necesare prevederi suplimentare legate de certificare şi observare. Prin urmare, au fost aprobate două seturi de noi orientări. 

În cadrul reuniunii din anul 2010, au fost adoptate noi prevederi: unele privind transparenţa e-votului şi altele referitoare la certificarea sistemelor de e-vot (CoE, 2011a şi 2011b). Secretariatul a prezentat un raport privind actualizarea  posibilă a Rec (2004)11 a Consiliului Europei. În acest context, s-a accentuat faptul că experienţele practice în domeniul e-vot au fost în continuă evoluţie, fiind aprobat, un ghid practic privind introducerea e-votului. Cu acest prilej participanţii la reuniune au exprimat nevoia de a distinge clar între dispoziţiile privind utilizarea maşinii de vot în secţiile de votare şi dreptul de vot la distanţă prin internet. În legătură cu securizarea şi verificarea sistemelor, la reuniunea din anul 2010 au fost prezentate unele scheme de verificare, aşa-numitele end-to-end (sau E2E). 
În anul 2012, conferinţa de evaluare a abordat noi provocări referitoare la votul electronic: transparenţa, încrederea şi educaţia pentru e-vot. Pentru prima oară, reuniunea a abordat pe larg problema auditului şi testării sistemelor de vot electronic. Recomandarea Rec(2004)11 referitoare la normele juridice, operaționale și tehnice pentru votul electronic a fost evaluată ultima dată în luna octombrie 2014, la reuniunea de la Lochau-Austria, evaluarea fiind însoţită de un raport al experţilor
. Concluziile reuniunii au pus în evidenţă necesitatea  reactualizării Recomandării Rec(2004)11, în acord cu practicile europene şi internaţionale, cu noile evoluţii tehnologice şi societale
.

În aceeaşi perioadă a fost organizată şi o conferinţă « EVOTE 2014 » care a precedat desfăşurarea Forumului mondial al Democraţiei 2014 de la Strasburg din 3-5 noiembrie 2014
. În discuţie s-a aflat problema certificării sistemelor de vot electronic, menţionându-se că una dintre primele întrebări atunci când se introduce votul electronic este cum să se asigure că cerințele și standardele sunt puse în aplicare în mod eficient.

Orientările privind obiectivul certificarii existente în punctele 111 și 112 ale documentului recomandă statelor membre să introducă o certificare a proceselor, a componentelor IT, care să arate că acestea sunt conforme pe deplin cu legea. Important pentru certificare este de a avea o listă completă a cerințelor față de care să verifice conformitatea unui sistem dat, lista trebuind să fie exhaustivă. Este prevăzută de asemenea re-utilizarea certificării (ghid §10) și re-utilizarea într-o anumită țară a unei certificari obținute în alta țară. Preocuparea pentru transparența sistemelor a stat în centrul dezbaterilor, întrucât ea constiuie o premisă a stimulării încrederii în aceste sisteme.  Transparența este definită în orientări drept "conceptul de a determina cum şi de ce informațiile sunt transmise prin diverse mijloace". Orientările privind transparența introduc noi concepte care să reflecte noi experiențe practice. Cea mai discutată este verificarea software E2E de către independenți, care include ZeroKnowledge, prin dovezi (ZKP), prin așa-numitul revenirea la coduri, al căror scop este de a permite verificarea individuala a sistemului de vot prin Internet.  În prezent exista posibilități tehnice care se bazează în principal pe criptografie. 

Aplicarea Recomandării Rec (2004)11 și adaptarea legislațiilor naționale statelor membre din perspectiva recomandării au fost monitorizate de către administrațiile înseși, de către OSCE/ODIHR şi de către cercetătorii din domeniu.

OSCE/ODIHR a monitorizat utilizarea e-votului sau a noilor tehnologii de vot (NVT) în alegerile şi referendumurile desfăşurate în diferite țări ale Consiliului Europei. Rapoartele sale au furnizat informații valoroase cu privire la punerea în aplicare a Recomandării Rec(2004) 11, precum și cu privire la cadrul legal pentru e-votare în țările respective. ODIHR a interpretat de multe ori recomandările. În Belgia, în anul 2007, pe baza prevederilor generale 107 și 108, OSCE a recomandat verificarea prin vot pe hârtie a votului electronic (VVPAT) sau o procedură de verificare echivalentă. 
În Franța, în anul 2012, OSCE a recomandat un sistem de vot prin internet verificabil, prin care alegătorii să verifice dacă voturile lor exprimate au fost înregistrate. ODIHR recomandă în mod regulat ca dispozițiile legale cu privire la toate etapele de vot pe internet să fie detaliate și consolidate în legislația națională (a se vedea rapoarte privind Estonia, Norvegia, Elveția și Franța 2011/2012). 
ODIHR a publicat recent Manualul pentru observarea noilor tehnologii de vot (2013)
  care sintetizează know-how-ul actual legat de votul electronic şi monitorizarea acestuia. În acest document se afirmă că, în evaluările şi recomandările sale, OSCE se bazează pe Rec (2004)11, cu condiţia ca aceasta să fie actualizată pentru a reflecta evoluţiile recente, experienţa acumulată, evaluările critice şi propunerile de modificare. Manualul OSCE se referă la exigenţe juridice legate de certificarea transparenţei sistemelor şi la promulgarea rezultatelor, solicită implicarea unor organisme independente de certificare, aplică metode de identificare a unor conflicte de interese cu terţe părţi, repartiţia responsabilităţilor între funcţionari, furnizori şi verificatori. Manualul se referă la lacune şi probleme frecvente ale cadrului juridic cum ar fi lipsa unui cadru legal adecvat, imposibilitatea controlului manual, absenţa accesului la codul sursă, insuficienta pregătire a funcţionarilor, etc. OSCE recomandă utilizarea votului pe hârtie
Entuziasmul iniţial pentru votul electronic din 2004 a fost urmat de luciditate şi maturitate în luarea în considerare a riscurilor şi oportunităţilor. Unii critici
 consideră că riscurile cu care se confruntă alegerile prin e-vot (Jones, 2004) sunt legate de posibilităţile de fraudă şi de riscurile legate de secretul votului. În unele cazuri, votul electronic a fost anulat înainte de alegeri, ulterior fiind abandonat ca sistem de vot. Exemple de astfel de situaţii sunt adesea citate de criticii votului electronic în mediu necontrolat, aşa cum sunt cele din Washington DC, Regatul Unit și Ţările de Jos. În Washington DC, s-a realizat un experiment electronic de votare care a fost anulat înainte de a fi utilizat. În acest caz, departamentul IT al unei universităţi a reuşit să provoace perturbaţii considerabile în gestionarea sistemului prin intervenţia unor hackeri, întrucât nu au fost efectuate anterior testări şi nu au fost luate măsuri simple de siguranţă. 


Unele critici se referă la cerințele de inginerie și tehnici de inginerie, prezentate deficitar în Rec (2004)11, recomandând includerea în echipele de reevaluare a standerdelor a unor experţi în tehnologie, ştiinţă, inginerie şi matematică. Un important punct de plecare va trebui să fie atacurile exercitate asupra sistemelor în lumea reală (DDOS, phishing cu sistem de e-vot fals, vot flipping, campania de cumpărare a voturilor şi atacurile de inginerie socială). Pentru fiecare dintre aceste atacuri, ar trebui prevăzute contramăsuri adecvate, o strategie de securitate specifică. Recomandarea va trebui să ia în consideraţie elemente ale realităţii, în care uneori sunt necesare compromisuri referitoare la aplicarea standardelor votului electronic, cum ar fi necesitatea votului secret, nevoia de transparenţă, precum şi nevoia de a audita funcţia sistemului de vot. 
Companiile din industria IT au făcut studii pentru a găsi soluţii pentru votul pe internet şi au publicat evaluări (proiectul Scytl a evaluat conformitatea "Pnyx", cu standardele de securitate 77-99 şi cu standardele 100-110 pe audit. Pentru fiecare standard, este prevăzută o scurtă explicaţie a conformităţii). Părţile interesate în elaborarea reglementarilor adecvate sunt guvernele statelor membre, legislatorii naţionali, industria producătoare de echipamente şi servicii,  autorităţile de control şi certificare, cercetarea, precum şi alegătorii. 

În luna martie 2014, s-a analizat indexul percepţiilor integritatii electorale (PEI)
 obţinut prin evaluarea calităţii desfăşurării alegerilor, printr-un chestionar al experţilor  care au comparat conform standardelor 73 de alegeri, desfasurate intre 1 iulie 2012 - 31 decembrie 2013. 
Surprinzator, Statele Unite ale Americii s-a situat pe un loc extrem de slab - 26 din întreaga lume, în timp ce state precum Norvegia, Germania, Olanda şi Austria s-au clasat în top zece.

Reevaluarea Recomandării va trebui să ia în considerare evaluările critice şi propunerile, noile concepte şi idei tehnologice, juridice sau sociale, experienţele unor ţări europene şi din afara Europei privind punerea în aplicare a votului electronic, precum şi rapoartele experţilor. 

4. Reglementări referitoare la votul electronic în unele state europene şi SUA


Normele europene comune referitoare la votul electronic, bazate pe principiile alegerilor si referendumurilor democratice, aplicate la votul electronic, reprezintă o condiţie esenţială ce garantează caracterul democratic al acestuia şi gradul de credibilitate. Existenţa şi aplicarea acestor norme asigură de asemenea interoperabilitatea sistemelor de vot electronic, ca sisteme sigure şi eficiente. Cele trei categorii de norme (juridice, operaţionale şi tehnice) sunt strâns legate între ele şi se referă la toate etapele votului.

Examinarea legislaţiilor naţionale în raport cu aceste norme arată că ele s-au adaptat iniţial condiţiilor locale, unele state având proceduri specifice, altele au respectat normele recomandării, iar alte state au modificat normele naţionale specifice conform normelor Recomandării Consiliului Europei. 

În unele state europene instanţele naţionale au avut un rol important în clarificarea utilizării votului electronic, în special în Germania şi Austria. Cu prilejul alegerilor din 3 martie 2009, Curtea Constituţională germană a cerut în decizia sa ca votul electronic sa fie verificabil. Jurisprudenţa instanţelor superioare şi implicaţiile acestora au pus în evidenţă nevoia unor noi reglementari care impun actualizarea  recomandării. 
În Estonia judecătorii Curţii Constituţionale au examinat constituționalitatea votului electronic, afirmând că este necesară schimbarea prevederilor legale referitoare la e-vot. Curtea a considerat modificarea legii e-votului o condiție prealabilă a constituționalităţii votului prin Internet, fără de care principiul votului liber nu poate fi garantat. Curtea a explicat apoi că dreptul de a modifica e-votul este în concordanță cu Recomandarea Consiliului Europei.  

Rapoartele de evaluare ale Consiliului Europei au menţionat că toate țările membre ale Consiliului Europei care au introdus sau intenționau să introducă votul electronic au încorporat Recomandarea Consiliului Europei Rec(2004)11, aşa cum a fost cazul în Estonia, Finlanda, Ţările de Jos şi Elveția, şi cazul mai recent al intenţiilor din Republica Cehă, Republica Moldova, Olanda, România și Spania. 
ESTONIA


În Estonia votarea pe Internet a fost considerată parte a strategiei de e-guvernare şi s-a defăşurat la nivel local din anul 2005 și la nivel naţional începând cu anul 2007, cu condiţia ca votarea să se facă cu câteva zile înainte de alegeri. La alegerile parlamentare din 2011, mai mult de 140.000 de estonieni au votat pe Internet, reprezentând aproape un sfert din totalul voturilor. La alegerile europene din anul 2014 au votat pe internet 31,3% din alegători. 


În Estonia se utilizează o carte de identitate naţională scanată ca un card de credit, pe un cititor de carduri care poate fi conectat la un computer. Cardul digital de identitate naţională este utilizat, de asemenea, pentru utilizarea şi plata unor servicii, ca declaraţiile fiscale, poliţele de asigurare şi de transport (OSCE, 2007).


Deşi votul electronic a fost utilizat în cinci alegeri importante în Estonia, rapoartele OSCE (OSCE, 2011) au sesizat faptul că nu a fost asigurat un cadru juridic riguros. De exemplu, nu au fost specificate în legislaţie condiţiile de invalidare a rezultatelor alegerilor şi nici nu a fost desemnată vreo agenţie independentă de certificare a software-ului, iar Comitetul Național Electoral nu a avut propria sa expertiză tehnică. 

În timp, cadrul juridic a fost îmbunătăţit, Parlamentul adoptând modificări legislative în toamna anului 2012, care au dus la înfiinţarea unui comitet specializat pentru votul electronic şi a unui organism responsabil care poate anula votul electronic.

Legea electorala pentru alegerile legislative
 prevede, din anul 2012, în capitolul referitor la Comisiile electorale, § 9, existenţa unei Comisii electorale pentru votul electronic formată din şapte membri, numiţi de Comisia Națională Electorală, nu mai târziu de ziua a zecea înaintea alegerilor, § 171. Conform § 172, ea are competențele de a pregăti și de a organiza votul electronic, pentru a rezolva cazurile care împiedică votul în conformitate cu legislația, pentru a verifica rezultatele voturilor electronice și pentru a efectua alte funcții care decurg din lege. Comitetul de vot electronic are dreptul să facă o propunere către Comitetul Național Electoral de a suspenda sau anula votul electronic în cazul în care securitatea sau fiabilitatea sistemului de vot electronic nu poate fi asigurată în așa fel încât votul electronic ar putea fi efectuat în conformitate cu cerințele legii.  
În § 47 se face referire la modul de votare al alegătorilor care locuiesc în state străine. Aceştia sunt înscrişi pe lista celor cu domiciliul permanent în acea ţară străină şi votează în avans conform procedurii prevăzute în paragraful 41. Pentru a primi un buletin de vot, alegătorul trebuie să prezinte un act de identitate comisiei de vot și se înregistrează în lista de alegători cu drept de vot. Un membru al circumscripţiei electorale va emite un buletin de vot, două plicuri și lista consolidată a candidaților în circumscripția electorală de reședinţă. Alegătorul semnează lista de alegători cu drept de vot şi va primi un buletin de vot.

 
Alegătorul va pune buletinul de vot într-unul din plicurile date de membrul comisiei de vot. Alegătorul va pune plicul în alt plic dat de către membrii comisiei de vot. Alegătorul sau membrul comisiei va scrie numele, codul numeric personal, adresa rezidenţiala și numărul circumscripției electorale a alegătorului pe plicul exterior. Alegătorul depune plicul în urnă.  

În capitolul 71 se face referire la votul electronic, prevederile din 2012 menţionând: în paragraful § 482, principiile generale ale votului electronic: 

(1) Votul electronic se desfășoară de către Comitetul electronic de vot;   
(2) Sistemul de vot electronic administrat de Comitetul de vot electronic vor fi utilizate pentru votul electronic. Cerinţele tehnice pentru sistemul de vot electronic se stabilesc de către Comitetul Naţional Electoral aşa cum se prevede în lege; 
(3) Un alegător poate schimba votul său exprimat prin mijloace electronice; 
(4) Comitetul de vot electronic organizează testarea sistemului de vot electronic. Comitetul Naţional Electoral va organiza auditul sistemului de vot electronic și reglementările Comitetului de vot electronic. Procedurile de testare și auditul, precum și supervizarea reglementărilor Comitetului de votul electronic vor fi realizate de către Comitetul Naţional Electoral în conformitate cu legea electorală.
Conform paragrafului § 483, pregătirea votului electronic include:
(1) Comitetul de vot electronic face disponibil sistemul de vot electronic, lista alegătorilor şi listele candidaţilor în circumscripţiile electorale, nu mai târziu de ziua a treisprezecea înaintea zilei alegerilor; 
(2) efectuează orice modificare a listelor electronice de alegători; 
(3) Înainte de începerea votului electronic, Comitetul pentru vot electronic creează cheia de criptare pentru voturile electronice şi cheia de deschidere care se repartizează membrilor Comitetului Naţional Electoral.

În paragraful § 484 al legii se face referire la procedura votului electronic: care include identificarea digitală, pe baza actelor de identitate; se afişează alegătorului lista consolidată a candidaţilor în circumscripţia electorală a reşedinţei alegătorului; alegătorul trebuie să indice candidatul în circumscripția electorală a reşedinţei sale pentru care el sau ea doreşte să voteze. Alegerea se criptează cu cheia de criptare a voturilor; alegătorul va confirma votul printr-o semnătură digitală, în conformitate cu Legea privind semnătura digitală; se comunică alegătorului faptul că votul a fost luat în considerare şi se confirmă votarea. 
Conform prevederii § 485, un alegător are posibilitatea a-şi schimba votul, luându-se în considerare ultimul vot. Procedura de verificare a voturilor electronice se stabileşte de Comitetul Național Electoral din regulamentul prevăzut în clauza 15 (4) 2) din lege. 
După încheierea votului electronic, Comitetul pentru vot electronic întocmeşte o listă a persoanelor care au votat prin mijloace electronice şi transmite lista birourilor electorale judeţene, nu mai târziu de a doua zi înainte de ziua alegerilor. Comitetul electoral judeţean transmite lista voturilor comisiilor de rang superior, nu mai târziu de ziua precedentă zilei alegerilor. Acest comitet face pe lista alegătorilor o notaţie în dreptul alegătorului care a votat electronic. 
În cazul în care un alegător a votat prin mijloace electronice, precum şi cu un buletin de vot, se ia în considerare buletinul de vot al alegătorului şi transmite acest lucru Comitetului pentru vot electronic. Comitetul de vot electronic nu va mai lua în considerare votul alegătorului exprimat prin mijloace electronice. În cazul în care un alegător a votat de mai multe ori în afara districtului de vot în care îşi are reşedinţa, precum şi prin mijloace electronice, toate plicurile cu buletinele de vot ale alegătorului, precum şi votul dat prin mijloace electronice nu vor fi luate în considerare. Comitetul electoral transmite comitetului de vot electronic un anunţ în legătură cu acest caz, pe baza căruia Comitetul de vot electronic nu va lua în considerare votul alegătorului exprimat prin mijloace electronice.


Conform paragrafului § 488, Comitetul Naţional Electoral poate suspenda, reporni sau rezilia votul electronic. În caz de suspendare a votului electronic, Comitetul Naţional Electoral notifică imediat alegătorii şi îi înştiinţează în legătură cu relansarea votului electronic. În caz de încetare a votului electronic, Comitetul Naţional Electoral notifică imediat alegătorii şi dă informaţii în legătură cu ce tipuri de vot pot fi folosite în loc de vot electronic.
Referitor la votul estonienilor din strainatate, în capitolul 8 se prevede în § 49 că  pregătirea votului se face de catre misiunile externe ale Estoniei, care vor transmite transmite listelor de alegători cu domiciliul permanent în statele străine. În lista de alegători se introduc următoarele informații: 1) nume și prenume;  2) cod numeric personal;  3) adresă rezidentială, dacă este cunoscută;  4) numărul de circumscripție electorală transmis alegătorului.
Datele se trimit nu mai târziu de a şaizecea zi înainte de ziua alegerilor. Pentru a comanda carte de alegator, un alegător depune o cerere în conformitate cu procedura prevăzută. În lege se precizează ce trebuie trecut în cartea de alegator. 
În cazul în care un alegător dorește să voteze prin poștă, el sau ea va trimite o cerere misiunii diplomatice estoniene din țara în care își are reședința, cu datele solicitate prin lege. În cazul în care Estonia nu are o misiune străină în țara de reședință obișnuită a unui alegător, alegătorul va transmite cererea la cea mai apropiată misiune externă a Estoniei. Cererile trebuie să fi fost primite de către misiunea diplomatică nu mai târziu de ziua a treizecea înainte de ziua alegerilor. Ulterior, misiunea diplomatică va trimite alegătorilor care au trimis cererile lor, în timp util,  și care respectă cerințele prezentului act: 1) un buletin de vot;  2) lista consolidată a candidaților în circumscripția electorală  3) două plicuri.

Conform prevederilor paragrafului § 54 din legea electorală, (1) în cazul în care un alegător nu depune o cerere de a vota prin poştă în termenul prevăzut la alin 50 (5) din prezenta lege sau nu trimite un buletin de vot pentru misiunea diplomatică de la data scadenţei prevăzută în subsecțiunea 52 (2), el sau ea pot vota la misiune. (2) O misiune diplomatică trebuie să permită votarea la misiune într-un interval de cel puțin două zile, în perioada cuprinsă între cincisprezece zile și zece zile înainte de ziua alegerilor. 

Conform amendamentelor făcute la legea electorală, în anul 2012, s-a înfiinţat în cadrul Comisiei Naţionale Electorale o Comisie pentru votul electronic, care pregăteşte, supraveghează şi controlează desfăşurarea votului electronic
.

 
În ultimul raport de ţară prezentat la reuniunea de evaluare a Consiliului Europei, în anul 2014, Estonia, unul din statele care a inclus votul electronic prin internet, a prezentat procentul de alegători care au votat prin Internet în alegerile municipale din 2013 (24,3%), precum și modificările legislative și mecanismele instituționale ce s-au impus pentru a îmbunătăți procedura de e-vot. 
Aceasta a inclus crearea unei Comisii pentru vot electronic, alcătuită din profesioniști IT, responsabilă pentru efectuarea e-vot. Reprezentantul estonian a evidenţiat, de asemenea, măsurile de transparență luate, cum ar fi publicarea codului sursă și sistemul de verificare nou introdus, care permite alegătorului să verifice dacă votul său a fost înregistrat. Sistemul de verificare a fost testat cu succes în alegerile municipale din 2013, urmând a fi incluse în legea pentru alegerile din 2015. 
După Norvegia, Estonia a declarat introducerea sistemului verificabil prin E2E la alegerile municipale din octombrie 2013. Belgia a adoptat o abordare similară prin introducerea VVPAT. 

BELGIA 

In Belgia cadrul de reglementare
 este reprezentat de prevederile Codului electoral,
 precum si de prevederile specifice votului electronic elaborate încă din anul 1993 cand a fost publicată Recomandarea 19/05/1993 referitoare la votul electronic
., iar pe data de 1 aprilie 1994 a fost pusa in aplicare Legea referitoare la organizarea votului automatizat
. În anul 2003 a fost elaborata legea 24/11/2003 referitoare la transmiterea rezultatelor electorale pe cale digitala. În anul 2004, printr-o Nota a ministerului de interne belgian, se introduceau noi instrucţiuni generale de introducere a votului electronic,
 iar in anul 2006 s-au elaborat precizări, prin Circulara CIRC 20/03/2006 referitoare la organizarea alegerilor comunale. 
În anul 2013 a fost pusă în aplicare Legea din 11/12/2013 referitoare la organizarea votului electronic cu proba pe hârtie, iar în anul 2014 a fost introdus sistemul  DEPASS - E-COUNTING 
prezentată de SA STESUD, fiind elaborată şi  pusă în aplicare o noua Lege din 7 februarie 2014 referitoare la votul electronic cu probă pe hârtie.
 În această lege se prevede in art.3 că regele poate decide prin decret deliberat în Consiliul de miniştri ca în circumscripţiile electorale ale cantoanelor electorale, în  comunele sau posturile diplomatice sau consulare să poată fi utilizat votul electronic cu proba pe hârtie la alegerile legislative, locale, europene. 
Votul electronic cu proba pe hârtie cuprinde în biroul de vot: o urnă electronică cu scaner, mai multe ordinatoare de vot, echipate fiecare cu ecrane de vizualizare tactilă, o imprimantă a buletinelor de vot şi un cititor de carte; pentru preşedinte: un computer şi o imprimantă; un cititor de cod de bare pentru vizualizarea conţinutului codului de bare de către alegător, un ordinator de vot. Ministrul de interne, cu acordul organismului numit prin decret regal, constată conformitatea acestora. Ministerul de interne furnizează logistica şi hârtia specială pentru imprimarea votului. 
În articolul 8 al legii se precizează procedura de vot, conform căreia, înainte se oferă alegătorului cartele de vot care permit a se vota o singură dată, alegându-se limba în care se exprimă. Alegătorul introduce cartela în cititor, efectuează alegerea în compartimentul separat. Dacă în acelaşi timp se exprimă votul pentru mai multe tipuri de alegeri, se precizează ordinea efectuării voturilor. Alegătorul indică lista aleasă sau votul alb. După acest vot alegătorul primeşte un numar de ordine, urmând să primească confirmarea votării. În capitolul 6 se face referire la modalitatea de totalizare a voturilor. 
În capitolul 7 se fac precizari referitoare la Colegiul expertilor care include un Colegiu al expertilor permanent, format din specialişti în informatică, desemnaţi de parlamentele comunităţilor autonome, de Camera Reprezentanţilor, unul fiind licenţiat în drept, pentru o perioada de 5 ani. Se formeaza si un Colegiu nepermanent. Conform articolului 25, expeţii primesc de la ministrul de interne, numele companiile private implicate, datele şi logistica necesare pentru a controla sistemul de vot, înregistrarea corectă, totalizarea numerică şi transmiterea datelor. Colegiul experţilor poate iniţia o procedură de audit a rezultatelor cu scopul de a garanta fiabilitatea şi integritatea sistemului prin rezultatele deţinute pe hârtie. Raportul se prezintă ministrului de interne, în cel mult 15 zile de la data alegerilor, înaintea validării rezultatelor acestora.

Orice violare a secretului va fi sancţionat conform art.458 al Codului penal, iar falsificarea datelor confom art.200 Cod penal. Rezultatele raportului duc la îmbunătăţirea sistemului de vot.

Scurt istoric
Introducerea votului electronic s-a experimentat în Belgia de la începutul anului 1991, în două cantoane. În anul 1994, legea a definit cadrul de utilizare a votului automatizat şi 20% din alegători au votat cu cartela magnetică, iar în anul 1999, peste 44% au votat electronic. Acesta a fost utilizat pe scară largă pentru alegerile municipale şi cele generale începând cu anul 1999. 
Votul electronic în Belgia s-a bazat pe două sisteme cunoscute: Jites şi Digivote. Ambele au fost caracterizate ca "sisteme de vot electronic de înregistrare indirectă" deoarece maşina de vot nu înregistrează direct votul, dar serveşte ca un dispozitiv de marcaj al votului. În acest context, s-a decis experimentarea numărării voturilor prin lectura optică şi a voturilor pe hârtie care permitea asistenţa numărării voturilor. 
La nivelul societăţii civile au fost lansate multe critici, mai ales ale asociaţiei Eva (în prezent Vega-asociaţii pentru etica votului electronic).
 Aceste critici au fost provocate de faptul că în anul 2003 a aparut un incident în numărarea voturilor la Schaerbeek. Administrațiile federale și regionale au comandat un studiu aprofundat privind votul electronic (BeVoting, 2007), în care se confirma faptul că  Rec (2004)11 era principalul punct de referință pentru evaluarea e-votului (prima parte a studiului), precum și propunerea unui set de cerințe tehnice pentru un nou sistem de vot electronic în Belgia (a doua parte a studiului)
. In acelasi an a fost experimentată lectura optică  şi sistemul ticketing, propus de Paul Bienbon încă din 1998, prin care votul cade ca un tichet în urnă. Acest sistem de ticketing, a fost folosit şi în anul 2007 si în anul 2012. 


Pentru alegerile municipale și provinciale din 14 octombrie 2014 a fost introdusă o nouă generaţie de maşini de vot . De la 1 aprilie 2014, cetăţenii belgieni cu vârste de peste 12 ani deţin o carte de identitate electronică care permite identificare pe internet, deţinerea unei semnături electronice. Aceasta este valabila 10 ani. 

FRANŢA 

Cadrul de reglementare al votului electronic în Franţa include prevederile Codului Electoral şi reglementări specifice ale Comisiei Naţionale pentru Informatică şi Libertăţi. Conform Ordonanţei nr.2009-936 din 29 iulie 2009 referitoare la alegerea deputaţilor de către francezii care locuiesc în afara ţării, francezii care locuiesc în afara ţării pot vota prin corespondenţă fie prin plic închis, fie prin vot electronic, pentru alegerile legislative şi pentru Adunarea francezilor din străinătate, prin mijloace care permit respectarea secretului votului. Condiţiile exercitării acestei prevederi au fost precizate prin decret al Consiliului de stat. Acestia, conform  articolului L12  al Codului Electoral, introdus prin Ordonanţa nr.2005-461 din 13 mai 2005, se înregistrează, la cerere, în registrul francezilor stabiliţi în afara Franţei al circumscripţiei consulare în care au rezidenţa, fiind automat înscrişi pe listele consulare. În art. L330-1-L330 se menţionează că la vot pot participa francezii care locuiesc în afara ţării, cei înscrişi pe listele consulare sau autorizaţi prin decizia unor autorităţi judiciare. Ei pot, să se înscrie, la cere, pe listele din Franţa, în comuna de naştere, al ultimului domiciliu, a ultimei rezidenţe, cu condiţia ca ei să fi fost acolo în ultimele şase luni, pe lista comunei unde s-a născut şi unde este înscris cel puţin unul din ascendenţii săi, până la gradul IV. Francezii care locuiesc în afara ţării înscrişi pe listele electorale din Franţa şi pe listele consulare pot decide unde votează. Nu vor mai fi înscrişi pe listele consulare cei care în anul precedent au votat în Franţa. 
Cadrul legal francez include şi Legea nr.78-17 din 6 ianuarie 1978 referitoare la informatică, fişiere şi libertăţi,
 Decretul nr.2005 – 1309 din 20 octombrie 2005 de aplicare a legii nr.78-17,
 sancţiunile penale specifice acestui domeniu.
Un proiect de lege din anul 2014 propune eliminarea votului prin masini de vot.
 În motivare se precizează că în prezent sunt utilizate maşini de vot model iVotronic de la societatea ES&S; modelul 2.07 de la societatea NEDAP-France élection ; modelul  Point & Vote de la societatea Indra Sistemas S.A, modele agreate de Ministerul de interne. Ele nu permit însă controlul democratic de către candidaţi şi de reprezentanţii lor în ceea ce priveşte codul sursă utilizat, considerat secret industrial determinat de  proprietatea  intelectuală brevetată. Aceasta încalcă art.3 al Constituţiei franceze. Unele din masini nu au obţinut in SUA acordul de folosire neputând fi detectabile sursele de fraudă, neexistând un control al parametrajului, o certificare a codului sursă a urnei electronice. Această modalitate de vot nu oferă de asemenea aceleasi condiţii de prezentare a candidaţilor, aşa cum se procedează pe buletinul de vot pe hartie.

Propunerea solicita modificarea Codului electoral prin suprimarea articolului L57-1 din Codul Electoral introdus prin legea nr.2005 -102 din 11 februarie 2005 care prevede utilizarea maşinilor de vot în comunele cu peste 3500 locuitori pentru persoanele cu handicap, precum şi a L. 313 şi L. 562. 

Comisia Natională pentru Informatică şi Libertăţi (CNIL) a elaborat recomandari referitoare la votul electronic (2010) si la securitatea votului electronic
 care prevăd ca orice sistem de vot să poată fi obiectul unei expertize indepenente şi să îndeplinească standardele urmărite în evaluare. Prevederile Comisiei Naţionale de Informatică şi libertăţi (CNIL, 2010)
a căror structură diferă de Rec (2004)11, dar au şi multe puncte comune. 
Scurt istoric 
Încă din anul 1969 în Franţa s-a manifestat intenţia folosirii maşinilor de vot mecanice. În anul 2002, la alegerile prezidenţiale şi legislative, a fost testat în trei oraşe votul electronic, în paralel cu votul tradiţional, iar în 2003 în ambasada Franţei din SUA. În anul 2007 au fost întreprinse iniţiative de introducere a votului electronic în Franţa, dar dezbaterile au fost intense, fiind exprimate intr-o petiţie publică, numeroase îndoieli în legatură cu riscurile de fraudă, ceea ce a dus la respingerea acestor iniţiative. Curtea constitutională a avut unele poziţii exprimate în comunicate, fără valoare juridică
. În timpul alegerilor parlamentare din 2012 votul electronic a fost utilizat pentru prima dată pentru a alege cei 11 deputaţi care reprezintă cetăţenii care locuiesc în străinătate şi pentru alegerile prezidenţiale
. Articolul 330-13 al Codului Electoral a prevăzut din anul 2011, introducerea votului pe suport electronic pentru alegerea deputaţilor aleşi de francezii stabiliţi în afara Franţei. În acest scop s-a creat un Birou pentru vot electronic (BVE), el fiind compus din independenţi şi reprezentanţi ai diverselor servicii guvernamentale. Rapoartele observatorilor OSCE au consemnat însă că procesul nu a fost complet transparent, că oferta furnizorilor de servicii online nu a fost transparentă și publicul nu a fost consultat în timpul procesului. Ei au remarcat de asemenea ca rapoartele de audit, evaluările referitoare la securitatea votului și alte documente referitoare la alegeri nu au fost făcute publice (OSCE, 2012C). 
OLANDA


Olanda a întrerupt toate formele de e-vot, din consideraţii tehnice şi probleme ale maşinilor de vot ", precum si din cauza cadrului legal foarte deficitar (Loeber, 2008). Un raport al guvernului olandez şi al Parlamentului (CoE, 2012) a subliniat lecţiile învăţate de la eliminarea e-votului în anul 2006 şi a observat că seturile de criterii electorale nu pot rămâne fixe, fiind necesară reactualizarea lor. 
În Olanda, în anul 2006, la alegerile locale s-a votat în proportie de peste 90% la suta cu masini de vot electronice şi se pregătea introducerea votului electronic pentru votul cetăţenilor olandezi care trăiau în afara ţării. Rezultatele şi analiza voturilor au aratat ca erau probleme în cadrul acestor tipuri de vot şi cât de uşor puteau fi deturnate voturile. Organizaţia intitulată Nu avem incredere in votul computerelor (« Wij vertrouwen stemcomputers niet » - We don’t trust voting computers) a început în anul 2006 o campanie intensă împotriva votului electronic. În Olanda a fost prezentat în Parlament un raport al guvernului în care au fost analizate principalele lecţii ale experimentării votului electronic în anul 2006 şi au fost făcute de către experţi unele recomandări. În anul 2007 Comisia a propus introducerea votului printer şi a votului scanner, dar guvernul a respins iniţiativa. Mai ales cu maşinile de vot  Nedap şi « NewVote », fabricate de SDU, niciuna nefiind dotată cu dovezi pe hârtie, nefiind posibilă verificarea. În mai 2008, în urma unui raport realizat de comisia Korthals-Altes, guvernul a anuntat abandonarea definitiva a votului electronic. În anul 2009, la alegerile europene s-a votat cu vot pe hartie. În anul 2013 s-a introdus o nouă propunere cu un raport intitulat Fiecare vot conteaza.

ELVEŢIA


Legislația federală elveţiană referitoare la votul electronic în medii necontrolate a fost introdusă încă din anul 2002 și are multe puncte comune cu Rec (2004)11. Ea a fost modificată recent, cu scopul de a reflecta experienţa ultimilor zece ani şi evoluțiile tehnologice actuale. În legea privind drepturile politice
 a fost introdus conceptul nou  E2E care vizează verificabilitatea votului electronic. 
Franța și Elveția nu permit votul multiplu și atribuie aceeași valoare unui vot emis, fie pe suport de hârtie, fie electronic. Experienţa a dus la elaborarea unor contribuţii importante cu privire la aspectele tehnice ale votului electronic, cum ar fi introducerea protocoalelor de control şi certificare, transparenţa sporită a votului electronic prin criptografie, dezvoltarea  sistemelor de vot E2E care permit fiecărui alegător a se asigura că votul exprimat în cabină este înregistrat corect. 

Elveția este un stat federal, în care, din anul 2000, în 26 de cantoane alegătorii au dreptul de a vota la  referendumuri, de a alege reprezentanții în Consiliul Național. Din anul 2011, patru cantoane au adoptat votul pe internet, putându-se vota electronic la alegerile generale. Exemplul relevant este cel al cantonului Geneva, în care a avut loc aproape 20 de alegeri sau referendumuri în care unii alegători au votat on-line din anul 2003. În Elveția, cooperarea dintre guvernul federal și cele cantonale este esențială pentru a administra alegerile. În Elveția, toţi alegătorii dispun de carduri de înregistrare pentru a permite alegătorilor să se conecteze la sistemul de vot utilizând informaţii personale şi parole.


Conform evaluării din anul 2014 a Consiliului Europei
, primul raport referitor la riscurile votului electronic a fost realizat din anul 2002, urmate de cele din anul 2006, 2013. 
În anul 2014 au fost elaborate noi prevederi legale referitoare la utilizarea votului electronic la nivel federal.

Cadrul legal
 este stabilit prin prevederile Legii federale referitoare la drepturile politice şi Ordonanţa corespunzătoare aplicării ei, precum şi de Ordonanţa Cancelariei federale la votul electronic VEleS din anul 2014
 care stabileşte principiile votului electronic, procesul administrativ, paşii procedurii de vot, ai verificabilităţii, transparenţei şi operaţiunilor de audit . 
NORVEGIA 

Norvegia este singura țară care a încorporat aproape integral Rec(2004)11 în cadrul de reglementare din anul 2011 și 2013. Ministerul Administrației Locale și Dezvoltării Regionale a elaborat în anul 2011 reglementările pentru alegerile consiliilor municipale și județene. 
Norvegia a introdus mecanisme de verificare care nu sunt abordate în Rec (2004)11, cum ar fi întoarcerea la coduri. Norvegia a considerat că o caracteristică importantă pentru sistemul votului prin Internet este capacitatea de a verifica dacă sistemul reflectă cu acuratețe voința alegătorilor. Sistemul norvegian a fost evaluat de către cercetători independenți din punctul de vedere al  conformităţii cu Rec (2004)11. Evaluarea a concluzionat că recomandările Consiliului Europei reprezintă o foarte cuprinzătoare și detaliată prezentare a standardelor pentru desfășurarea votului electronic. Pentru votul pe Internet din Norvegia au fost respectate pe deplin 85 din cele 102  recomandări ale Rec (2004)11.  Evaluarea a fost, de asemenea, un feedback critic al aplicării Rec (2004)11. Experţii apreciază că Norvegia a aplicat o abordare foarte metodică și precaută în politica de introducere a votului electronic. 
La alegerile municipale din 2011, mai mult de 10 de localități, respectiv  27500 de persoane au votat online, în cadrul unui proiect - pilot al guvernului foarte transparent. Deși acest sistem a fost implementat pentru alegerile locale, a fost proiectat pentru o posibilă folosire la alegerile naționale. Ministerul Administrației Locale și Dezvoltării Regionale a supervizat dezvoltarea unui software complex de vot electronic. 
Norvegia a experimentat un proiect pilot de vot prin internet la alegerile locale din 2011, cu scopul de a oferi în viitor posibilitatea votării pentru cei din afara ţării, precum şi pentru persoanele cu handicap. Vorbind despre realizările din Norvegia a fost subliniat faptul că acest nou mod de abordare asigură transparenţa şi prevede un sistem complet open source cu verificare end-to-end a întregului ciclu electoral inclusiv verificarea alegătorilor prin utilizarea codurilor de returnare. În acest demers încrederea publicului este o condiţie prealabilă, alături de existenţa unei infrastructuri publice performante, de implicare a mediului academic, inclusiv a celor cu vederi critice la adresa e-vot. Un nou raport va fi prezentat în luna septembrie 2014.
SPANIA  
În Spania se experimentează un proiect pilot de vot prin internet ca procedură a exercitării votului la distanţă pentru spaniolii care trăiesc în afara ţării, înregistraţi prin Recensământul Electoral al alegătorilor spanioli (CERA). 
În anul 2011, Legea organică cu privire la regimul electoral general (Ley Orgánica 5/1985, de 19 de junio 2011) 
 a fost modificată cu scopul de a spori securitatea juridică a voturilor celor din afara ţării (OCV). În urma aplicării prevederilor, s-a înregistrat  o scădere a ratei de participare (de la 31% până la 5%). Conform articolului 32, înregistrarea pe listele electorale este obligatorie. Misiunile diplomatice au îndatorirea de a înregistra rezidenţii spanioli, conform regulamentului. Art.36 precizează necesitatea actualizării recensământului locuitorilor din străinătate, conform instrucţiunilor Recensământului Biroului Electoral Central, efectuat pentru fiecare tip de alegere. Conform art.37,în urma Recensământului registrului civil  se comunică biroului recensământului electoral datele obţinute în urma actualizării, date care pot duce la schimbarea listelor electorale.


În Germania la alegerile din anul 2005 au fost utilizate 1800 urne electronice tip Nedap la alegerile legislative. O decizie a Curţii Federale Constitutionale din 3 martie 2009 a declarat neconstitutional decretul de introducere a votului electronic pe motiv că cetăţenii nu pot verifica procesul numărării voturilor care ar necesita competenţă tehnică.
În Danemarca şi în Suedia sistemele de vot permit alegătorilor să voteze în avans şi să modifice ulterior alegerea lor. În Suedia votul în avans nu este autorizat decât o singură dată. În Danemarca este permis să se voteze în avans de mai multe ori. În cele două sisteme doar ultimul vot este depus în urna electronică şi are valoare de vot.  

În Finlanda utilizarea mașinilor de vot electronice în secțiile de votare a fost monitorizată de Consiliul Europei, prin Congresul Autorităților Locale și Regionale, în funcție de aplicarea Rec (2004)11 de către o organizaţie non-profit Electronic Frontier.  În anul 2008 s-a utilizat votul electronic la alegerile municipale din trei districte, realizându-se ulterior studii şi un audit al votului, precum şi o consultare populară pe această temă. Din anul 2010 guvernul finlandez a renunţat pentru o perioadă la votul electronic.

Conform informării prezentate de Finlanda la ultima reuniune de evaluare a Recomandării (2004)11 a Consiliului Europei, Ministerul Justiţiei a înfiinţat un grup de lucru pentru a pregăti o propunere legată de introducerea votului pe Internet, pentru a fi utilizat împreună cu metodele de vot tradiţionale. În timpul primăverii 2014, grupul de lucru a consultat mai mulţi experţi şi acesta va continua negocierile cu guvernul  până la alegerile parlamentare din primăvara anului 2015.  

În Ungaria, votul electronic a fost aplicat pentru votul cetăţenilor maghiari aflaţi în  afara țării. Conform raportului prezentat de reprezentantul Ungariei la reuniunea de evaluare a Recomandării Consiliului Europei din anul 2014, în anii 2003, 2007, pentru votul acestor cetăţeni au fost menţinute soluțiile non-electronice. În anul 2013, au fost introduse scanere electronice pentru a accelera numărarea buletinelor de vot poștale, dar au existat probleme - compania de IT care a furnizat tehnologia de scanare a refuzat să publice codul sursă, încălcând prevederile legale. Soluția de compromis aleasă a fost aceea ca scanerele să fie folosite doar pentru rezultatele preliminare din țară, menţinându-se obligatorie numărarea manuală.
În Cehia a fost experimentat un proiect pilot în anul 2014.
În Marea Britanie în anul 2007 a fost testat votul pe Internet în cinci municipii. Acestea au fost criticate pentru că organele electorale locale nu aveau expertiza in-house și observatorii electorali nu au putut testa sistemele (Open Rights Group, 2007). Comisia Electorală Regatul Unit a recomandat să se creeze un cadru juridic modern înainte de a se utiliza votul electronic în viitor. Acest cadru ar necesita un anumit cadru de testare corespunzătoare și proceduri mai transparente (Comisia Electorală, 2007 a și b).

STATELE UNITE ALE AMERICII

În Statele Unite ale Americii comisia înfiinţată conform legii Help America Vote Act din 2002 a publicat Liniile directoare referitoare la votul electronic în mediul controlat, intitulate Voluntary Voting System Guidelines, (US EAC 2005)
, conform normelor şi standardele minimale elaborate de National Institute of Standards and Technology. Acestea includ supravegherea exercitării votului prin maşini de vot electronice, exigenţele referitoare la votul pe hârtie, posibilitatea oferită alegătorilor de a verifica alegerea înainte de votare, dreptul statelor americane de a elabora propria lor metodă de votare, exigenţele funcţionale etc. Recomandările au structura şi limbajul foarte diferite de cele europene, furnizând o listă de verificare în vederea utilizării de către autorităţi, furnizori, organisme de certificare, etc. Un raport recent (Caltech / MIT 2012) a analizat experimentarea în ultimele doua decenii a votului electronic în SUA.  Raportul consideră că standardele (federale) ale sistemului de vot sunt utile pentru examinarea funcţionalităţii de bază, a gradului de utilizare, a fiabilităţii, precum şi a aspectelor legate de securitatea maşinilor de vot. Cu toate acestea, raportul constată că au devenit evidente problemele cu privire la standardele sistemelor de vot din SUA, cum ar fi "o dorinţă de mai mare integritate a sistemelor de vot, din cauza faptului că testarea şi certificarea nu pot garanta un vot securizat. Raportul afirma că şi cel mai bine testat echipament poate fi utilizat în mod abuziv, cu scopul de a se obţine rezultate electorale incorecte. În acelaşi timp însă, realitatea a arătat că auditurile post-electorale sunt capabile a detecta şi corecta aceste probleme. Raportul recomanda în acest sens trecerea de la certificare la audit. 
Demn de semnalat este faptul că si în Europa au fost folosite argumente similare. Cea mai mare provocare este de a identifica un set cuprinzător de cerinţe internaţionale pentru alegeri democratice, aplicabil tuturor canalelor de vot şi cerinţe specifice pentru votul electronic în medii controlate şi necontrolate.  
* * * 

România a implementat primul sistem de vot electronic în 2003, pentru a spori capacitatea  de vot a soldaţilor şi altor persoane care deserveau în Irak şi alte teatre de război. 
Autoritatea Electorală Permanentă din România (AEP) a elaborat în anul 2011, în colaborare cu Agenţia pentru Comerţ şi Dezvoltare a Statelor Unite ale Americii (USTDA) "Studiul de fezabilitate pentru Sistem de Management Electoral "(MEE) pentru găsirea unei soluţii româneşti de automatizare integrată a procesului electoral, cu obiectivul de a îmbunătăți acurateţea votului şi reducerea posibilităţii de fraudă electorală. Studiul a fost realizat pe baza experienţei companiei americane Cooper Consulting şi a implicării partenerului lor local, TVC Consultants. Acest sistem permitea autentificarea, numărarea automată a votului, precum şi perfecţionarea proceselor administrative electorale. În acest studiu s-a realizat o abordare integrată a MEE, utilizând procesele şi funcţiile comerciale (COTS) şi software capabile a îmbunătăţi capacitatea tehnică şi instituţională a AEP şi care asigurau creşterea eficienţei şi eficacităţii procesului electoral. Sistemul oferea posibilitatea  monitorizării în timp real a procesului electoral şi a rezultatelor alegerilor, prin echipament tehnologic american (PC-uri, scanere, cititoare optice, imprimante, etc.) şi aplicaţii software specializate, echipamente de telecomunicaţii, managementul bazelor de date şi sisteme de operare, incluzând soluţii de securitate. Punerea în aplicare a sistemului integra factorii instituţionali, manageriali, politici, juridici. 

